[{"text_idx": "#000006", "text": "Halere, Liv Ullmannek beste zuzendari askorekin egin du lan. Jan Troellen Emigranteak (Utvandrama, 1971) eta Lurralde berria (Nybyggarna, 1972) diptikoan Kristinarena egin zuen, 1973an emakumezko aktore onenaren Oscarrerako izendapena bereganatuz, honako proposamena errepikatuko zuelarik Ingmar Bergmanen Aurpegiz aurpegi (Ansikte mot ansikte) lanarekin. Bost aldiz izan da Urrezko Globorako hautagai, 1973an Emigranteak filmarekin lortuko zuena. Bere antzezpen handietako batzuk zine historikoari \u2013Pope Joan (Joana ama santua, 1972), The Abdication (Abdikazioa, 1974)\u2013, eta dramari \u2013Mosku adio (Mosca addio, 1987), Epaiketa ezezagun bati (The Rosegarden, 1989)\u2013 eman dizkio."}, {"text_idx": "#000007", "text": "Liv Ullmann Londresen antzerkia eginez trebatu zen aktore moduan. Debuta Stavanger-eko (Norvegia) Rogaland antzokiko agertokian egin zuen eta film batean lehen papera, berriz, 1957an. Antzerkian, Liv Ullmannek makina bat protagonista antzeztu ditu Norvegian, Suedian, Londresko West Enden, Australian, Los Angelesen nahiz Broadwayn. Bere antzezteko moduaz esan dute, \u201clurreko edertasuna eta artifiziorik gabeko antzezpena\u201d uztartzen dituela. Haatik, azken urte hauetan gero eta gutxiago agertzen da eszenatokian nahiz pantaila handian, arreta gehien bat gidoien idazketan eta zuzendaritzan jarri baitu."}, {"text_idx": "#000008", "text": "1992an, bere lehen film luzea idatzi eta zuzendu zuen, Sofie, Montrealgo jaialdian hiru sari bereganatuz. Kristin Lavransdatter filma zuzendu zuen gero, gidoia idazteaz ere arduratu zelarik, Sigrid Undseten eleberri-sorta ospetsua zinemara egokituz. SVT Drama-rekin elkarlanean 1996an hasi zen, Ingmar Bergmanen gidoiarekin Private Confessions zuzendu zuenekoan. Private Confessions filmak zinema nahiz telebistako sari ugari jaso zituen. 2000an, Ullmannek Faithless zuzendu zuen, hau ere Ingmar Bergmanek idatzia."}, {"text_idx": "#000011", "text": "Liv Ullmanni omenaldi gisa, Donostia Zinemaldiak berak zuzendutako lau film luze emango ditu: Sofie (1992), Kristin Lavransdatter (1995), Enskilda samtal (Aitormen pribatuak, 1996) eta Trolo\u0308sa (Fildeltasunik eza, 2000), baita haren bizitza hizpide duen Edvard Hambroren Liv Ullmann-scener fra et liv / Liv Ullmann-Scenes from a life (1997) dokumentala ere."}]